রিজভীর ধারণা, জনসমর্থন না থাকায় আতঙ্কে ভুগছেন প্রধানমন্ত্রী
বিরোধীদের কারাগারে বন্দি করে সরকারের শেষ রক্ষা হবে না হুঁশিয়ার করেছেন বিএনপির জ্যেষ্ঠ যুগ্ম মহাসচিব রুহুল কবির রিজভী।শুক্রবার সকালে জাতীয় প্রেস ক্লাবের সামনে এক অবস্থান কর্মসূচিতে তিনি বলেন, “আমার মনে হয় প্রধানমন্ত্রী একটা ফোবিয়া, একটা আতঙ্কে ভুগছেন। কারণ তিনি জানেন যে, তার জনসমর্থন নেই। জনসমর্থন না থাকলে সেই সরকার প্রচণ্ড স্বেচ্ছাচারী হয়, ফ্যাসিস্ট হয়ে উঠে এবং জনগণের আওয়াজ পেলেই নির্মমভাবে সেটাকে দমন করে। “সেই দমনের প্রক্রিয়া নানারকম, কারাগারে বন্দি করে রাখা, আয়না ঘর তৈরি করা, রাস্তাঘাটে সন্ত্রাসী লেলিয়ে দেয়া, আইনশৃঙ্খলা বাহিনী কর্তৃক বেধড়ক মারপিট করা, এসব চলে। সেই বিষয়গুলো এখন আমরা দৃশ্যমান দেখছি।”রিজভী বলেন, “সরকার যতই বিরোধীদের ওপর নিপীড়ন-নির্যাতন করুক, একদিন এর বিচার হবেই। যেসব অন্যায় করা হচ্ছে তার রেকর্ড আছে। এই সরকারের পতনের সাথে সাথে যারা অন্যায় করেছে, যারা বাসে আগুন দিয়েছে, যারা মানুষকে গুম করেছে, যারা নিপীড়ন-নির্যাতন করেছে, যারা খুন করেছে… কোনোটাই বাদ যাবে না, বিচার হবেই, তাদের শেষ রক্ষা হবে না।”
বিএনপি চেয়ারপারসন খালেদা জিয়া, কেন্দ্রীয় নেতা হাবিবুর রহমান হাবিব, হাবিব উন নবী খান সোহেল, মীর নেওয়াজ আলী নেওয়াজ, সাইফুল আলম নিরব, হাবিবুর রশীদ হাবিব, আবদুল কাদির ভুঁইয়া জুয়েলসহ নেতাকর্মীদের মুক্তির দাবিতে এই অবস্থান কর্মসূচি হয়।প্রধানমন্ত্রীর এক বক্তব্যের জবাবে রিজভী বলেন, “আপনি গতকাল প্রাণী সম্পদ মন্ত্রণালয়ের এক অনুষ্ঠানে বলেছেন, আমি জনগণের মাছ-ভাতের ব্যবস্থা করেছি। বিএনপির আমলে নাকি এগুলোর ব্যবস্থা ছিল না।“আমি প্রধানমন্ত্রীকে বলতে চাই, আপনি কি চটের ব্যাগ নিয়ে কারওয়ান বাজার-ফকিরাপুল বাজারে কোনোদিন জিনিসপত্র কিনতে গেছেন? একজন রিকশাচালক, ট্যাম্পো চালক, সিএনজিচালক, একজন নিম্নআয়ের মানুষ, একজন কেরানি বাজারে গিয়ে মাছ কিনতে পারছে না, প্রয়োজনীয় জিনিসপত্র কিনতে পারছে না, সেটি তো আপনি দেখেননি প্রধানমন্ত্রী।জিয়া প্রজন্মের সভাপতি পারভীন কাওসার মুন্নীর সভাপতিত্বে ও মহাসচিব সারোয়ার হোসেন রুবেলের সঞ্চালনায় অবস্থান কর্মসূচিতে বক্তব্য দেন বিএনপি চেয়ারপারসনের উপদেষ্টা কাউন্সিলের সদস্য আবদুস সালাম, স্বেচ্ছাসেবক বিষয়ক সম্পাদক মীর সরাফত আলী সপু, সহ প্রচার সম্পাদক শামীমুর রহমান শামীম, স্বেচ্ছাসেবক দলের ফখরুল ইসলাম রবিন, ছাত্রদলের নাছির উদ্দীন নাছির প্রমুখ বক্তব্য রাখেন।

রিজভী বলেন, “সরকার যতই বিরোধীদের ওপর নিপীড়ন-নির্যাতন করুক, একদিন এর বিচার হবেই।”